Pošta, štrajk i isplata penzija: Šta za građane znači protest radnika

Potpis ispod fotografije, Zgrada Glavne pošte u Beogradu

Isplata penzija ,,na ruke'' bi trebalo da počne u sredu, ali zbog štrajka zaposlenih u poštama u Srbiji, neizvesno je kako će oni koji penziju podižu na šalterima pošte ili primaju na kućnu adresu, dobiti novac.

„Izvinjavam se građanima i molim ih za razumevanje", kaže Zoran Pavlović, predsednik Samostalnih sindikata poštanskih radnika, za BBC na srpskom.

Nezadovoljni visinom plata, radnici u poštama u Srbiji stupili su u štrajk početkom decembra. Iz sindikata kažu da najveći broj poštara i šaltera u poštama širom zemlje ne radi.

Glavni zahtev je da plate budu u nivou republičkog proseka, odnosno oko 50.000 dinara.

Iz Pošta Srbije nisu odgovorili na pitanja BBC-ja o štrajku, isplatama penzija i dostavi pošte.

Šta ovo znači za penzionere?

Šalteri su otvoreni u nekim poštama, poput Glavne u centru Beograda, te će penzioneri moći da podignu novac ukoliko žive u blizini onih u kojima nije na snazi obustava rada.

Oni kojima su penzije na kućnu adresu dostavljali poštari, verovatno će morati da sačekaju.

„Ja penziju primam preko šaltera. Šta će ovi ljudi što im donosi poštar - ko zna? Razumemo mi da je beda, ali ne mora sve preko leđa nas penzionera", kaže Mihailo Živanović.

Živanović je stajao u redu pred jedinim otvorenim šalterom u pošti u Nušićevoj ulici u Beogradu. Čekaju mahom stariji ljudi.

„Primetio sam ovih dana da nam uopšte ne dolazi poštar, da li će nam stići računi, ne znam. Čekao sam dvadeset minuta, u redu ima starih i bolesnih", dodaje on.

U Srbiji živi oko 1.7 miliona penzionera, navode Večernje novosti. Dok većina penzije prima preko bankovnog računa, oko 400.000 novac podiže u pošti ili prima od poštara.

„Znamo da su građani ugroženi, pogotovo penzioneri, jer sve stoji. Mi pokušavamo da razgovaramo sa rukovodstvom još od 2013. godine", kaže potpredsednik Samostalnih sindikata poštanskih radnika Kostadin Jeftić.

Šta kažu građani?

Za pojedine građane, štrajk u poštama ne predstavlja problem. Barem za sada.

„Sve sam završila za manje od pet sekundi. Nikada brže nisam platila račune, niti je gužva. Od sada ću dolaziti samo kada je štrajk", rekla je za BBC na srpskom Ivana Stanojević, kroz osmeh ispred Glavne pošte prvog dana štrajka.

Istog dana, u pošti u Nušićevoj ulici gužva je bila veća, a raspoloženje ljudi drugačije.

„Nisam uspeo da pošaljem paket, rečeno mi je da ih od sutra neće primati", izjavio Nikola Milojević za BBC na srpskom.

„Paketi koji su primljeni stoje u pošti. Katastrofa".

Potpis ispod fotografije, Tabla ispred pošte u Nušićevoj ulici u Beogradu

Koji su zahtevi zaposlenih?

Direktor Samostalnog sindikata Pošte Srbije Zoran Pavlović rekao je za BBC na srpskom da su protest organizovali sami radnici, a da ih je sindikat podržao.

Ističe da je obustava rada organizovana „pre svega zbog zarada - koje su veoma niske i iznose od 32 do 39 hiljada dinara".

„U štrajku su neposredni izvršioci - kuriri , poštari i šalterski radnici. Oni predstavljaju oko dve trećine, ili oko 11.500 radnika", tvrdi Pavlović.

Prema podacima Republičkog zavoda za statistiku, medijalna neto zarada u Srbiji za novembar iznosila je 39.654 dinara - što znači da je 50 odsto zaposlenih ostvarilo zaradu do tog iznosa.

Pored povećanja zarada i pravednije raspodele dobiti, jedan od zahteva zaposlenih i sindikata je i smena rukovodstva kompanije na čelu sa Mirjanom Petrović, vršiteljkom dužnosti direktorke.

„Nema protoka pošiljaka, pojedini poštanski centri su potpuno zatvoreni. U nekim poštama radi samo jedan, ili nijedan šalter. Zahtevamo smenu kompletnog menadžerskog tima, na čelu sa direktorkom Petrović", rekao je Pavlović.

Pavlović navodi da ima informacije da su i zaposleni u Zrenjaninu, Kikindi, Lazarevcu i nekim drugim mestima takođe u štrajku.

Kakva je reakcija Pošta Srbije?

Razgovori o zahtevima štrajkača se nastavljaju. RTS je objavio da u pregovorima učestvuju predstavnici Vlade, Pošta, dva reprezentativna sindikata i zaposlenih.

Radnici su u nedelju odbili ponudu rukovodstva Pošta Srbije i Vlade da im se plata poveća u proseku za 10 odsto, što znači da bi najniža plata radnika bi iznosila oko 44.000 dinara.

Iz sindikata, međutim, traže da najveće povećanje - od oko 13.5 odsto - dobiju oni sa najnižim primanjima, objavio je RTS.

U saopštenju koje je iz Pošta Srbije poslato u prvim danima štrajka, navodi se da je planirano povećanje zarada od deset odsto u 2020. godinu usklađeno sa finansijskim mogućnostima i održivim poslovanjem preduzeća, kao i da će januarska plata biti znatno uvećana, čime će se približiti republičkom proseku.

Iz kompanije tvrde i da je dijalog sa zaposlenima započet u martu doveo do niza konkretnih mera kao što su isplate delova dobiti i solidarne pomoći.

Prethodni štrajkovi

Ovo je već treći veliki štrajk radnika pošte u prethodne tri godine.

U martu 2019. došlo je do potpune obustave rada.

Štrajk je prekinut nakon što je Stefanović obećao radnicima povećanje zarada, i ispunjenje dve trećine zahteva.

Tadašnji dogovor je bio da se do 30. novembra pronađe rešenje da se radnicima sa najnižim zaradama podigne koeficijent, a da se plate linearno povećaju.